Aided na trí nAed
Incipit d'oighed na tri nAedh annso sís.
Áed Gustán comdalta Conaill Guthbind issé romarb
na tri hAeda isind óenló .i. Aed Sláine oc Loch Semtide,
Áed Buide rí Ó Maine oc Bruighin, Áed Rón rígh Ó
Failgi i faithci mic Mecnáin, ut dixit poeta:
Is eol dam-sa acht mo cel nidam agh-sa a indesen
d'óendóen docht iar mo corp crú óenÓed roort tri hÁedu.
Áed Gustán ba gránna a gal lusca lágha lethanchar
torc torachta iar togail tinn comalta Conuill Guthbind.
Geghain rígi ríghi dath nírbo díge duinebadh
socht for sóera slicht nad ró ort tri hÁeda issan óenló.
Aed Buidi a mBruigin cia bé muiri hUa miadach Maine
flaith forussta fóel an fer Óed Rón rogasta roghel.
Art na hiarmarta cen faill mac Diarmata mic Cerbaill
garglí gébend im gart nglé airdrí Érind Óed Sláine.
Áed Buidi a mBrugin cia bé Áed Sláni oc Loch Semdidhe
i faithce mic Mecna mór magh robíth Áed Rón rogalach.
Na tri rígh-sin ríghda tnú robíth tri hÓeda a n-óenlúa
lasan Óed cóir cíallda cain amail adfiadhaid éulaig. Is éol dam-sa.